Diari Oficial de la Generalitat Valenciana


Sumari del DOGV 2191, del 24-01-1994 (1994/830327)

RESOLUCIÓ de 17 de gener de 1994, de la Direcció General de Relacions amb les Corts i del Secretariat del Govern, per la qual es disposa la publicació del conveni de col.laboració entre la Generalitat Valenciana i la Universitat Internacional Menéndez y Pelayo per a la realització de diverses activitats acadèmiques durant l'any 1993.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2191

Data del DOGV
:   24-01-1994

Secció del DOGV
:   ALTRES DISPOSICIONS

Número del document
:   1994/830327


Data del document
:   17-01-1994

Organisme emissor
:   Presidència de la Generalitat

Tipus de document
:   Resolució

RESOLUCIÓ de 17 de gener de 1994, de la Direcció General de Relacions amb les Corts i del Secretariat del Govern, per la qual es disposa la publicació del conveni de col·laboració entre la Generalitat Valenciana i la Universitat Internacional Menéndez y Pelayo per a la realització de diverses activitats acadèmiques durant l'any 1993.[94/0393]  
Subscrit, després de la tramitació reglamentària, entre la Generalitat Valenciana i la Universitat Menéndez y Pelayo, el dia 11 de novembre de 1993, un conveni de col·laboració per a la realització de diverses activitats acadèmiques durant l'any 1993, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana el conveni esmentat, que ha quedat inscrit en el Registre de Convenis amb el número 1214/93, i que figura com a annex d'aquesta resolució.  
València, 17 de gener de 1994.- El Director General de Relacions amb les Corts i del Secretariat del Govern.  
Conveni de col·laboració entre la Generalitat Valenciana i la Universitat Internacional Menéndez y Pelayo per a la realització de diverses activitats acadèmiques durant l'any 1993  
A València, l'11 de novembre de 1993  
Reunits  
D'una banda, el Sr. Rafael Ferrer Fombuena, Secretari General de la Presidència de la Generalitat Valenciana, fent ús de les facultats conferides per l'article segon del Decret 36/1987, de 10 de setembre, del President de la Generalitat Valenciana, pel qual delegava diverses funcions en el Director del Gabinet del President i en el Secretari General de la Presidència.  
De l'altra, el Sr. Ernest Lluch Martín, Rector Magnífic de la Universitat Internacional Menéndez y Pelayo (d'ara endavant la UIMP), en nom i representació d'aquesta i d'acord amb les atribucions que té conferides per l'Ordre ministerial de 12 d'agost de 1982 (BOE de 28 de setembre de 1982).  
Exposen  
Que ambdues parts es reconeixen la capacitat suficient per subscriure aquest conveni, i que la Presidència de la Generalitat Valenciana i la UIMP són conscients que la cooperació entre totes dues institucions permetrà acomplir millor els propis fins, atesa la seua voluntat d'establir unes normes de col·laboració viables.  
En atenció d'això i en l'àmbit de les respectives competències,  
Acorden  
Primer. La finalitat d'aquest conveni és la col·laboració i l'ajuda de la Presidència de la Generalitat Valenciana per fer cursos durant el quart trimestre de 1993 a la UIMP.  
Segon. La UIMP es compromet a realitzar com a mínim dos cursos, un sobre {REF Escola internacional sobre matèria obscura cosmològica} i un altre sobre {REF L'alliberament dels pobles i la seua difícil història}. Aquesta ha de garantir-ne l'alta qualitat acadèmica i l'interès general amb la presència de destacats especialistes, entre els quals cal remarcar el premi Nobel de física J. Steinbeger.  
Tercer. Per dur a terme el que es preveu en aquest conveni, la Generalitat Valenciana aportarà quatre milions (4.000.000) de pessetes, que aniran a càrrec de la secció 04, servei 02, programa 112.40.4, codi línia 599, de la Llei de Pressupostos de la Generalitat Valenciana per a 1993.  
Quart. Aquest conveni té vigència des del moment que es firme i fins el 31 de desembre de 1993.  
En compliment de l'article 7.3 del Decret 20/1993, de 8 de febrer, del Consell de la Generalitat Valenciana, el Govern Valencià podrà rescindir el conveni si les prestacions d'aquest no s'efectuen en l'exercici corresponent.  
Cinquè. Forma de pagament: fins un 40% del preu, només se subscriga el conveni. Fins un 20% després de l'aportació i de la comprovació de la documentació justificativa de l'efectiva i correcta aplicació de la suma lliurada a l'actuació objecte del conveni. La resta, en justificar-se el compliment del conveni.  
I, de conformitat amb tot això, signen els compareixents en exemplar per triplicat a la ciutat i la data assenyalats.  
El Secretari General: Rafael Ferrer Fombuena. - El Rector Magnífico de la UIMP: Ernest Lluch Martín.